Document ID: 32013R1391

REGOLAMENT TA’ DELEGA TAL-KUMMISSJONI (UE) Nru 1391/2013
tal-14 ta’ Ottubru 2013
li jemenda r-Regolament (UE) Nru 347/2013 tal-Parlament Ewropew u tal-Kunsill dwar linji gwida għall-infrastruttura tal-enerġija trans-Ewropea fir-rigward tal-elenku tal-Unjoni ta’ proġetti ta’ interess komuni
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkonsidrat ir-Regolament (UE) Nru 347/2013 tal-Parlament Ewropew u tal-Kunsill tas-17 ta’ April 2013 dwar linji gwida għall-infrastruttura tal-enerġija trans-Ewropea u li jħassar id-Deċiżjoni Nru 1364/2006/KE u li jemenda r-Regolamenti (KE) Nru 713/2009, (KE) Nru 714/2009 u (KE) Nru 715/2009 (1), u b’mod partikolari l-Artikolu 3(4) tiegħu,
Billi:
(1)
Ir-Regolament (UE) Nru 347/2013 jistabbilixxi qafas ġdid għall-ippjanar tal-infrastruttura u l-implimentazzjoni tal-proġetti għall-perjodu sal-2020 u lil hinn. Ir-Regolament jistabbilixxi disa’ kurituri prijoritarji tal-infrastruttura ġeografika fid-dominji tal-elettriku, il-gass u ż-żejt, u tliet oqsma ta’ prijorità tal-infrastruttura għall-Unjoni kollha għall-awtostradi tal-elettriku, il-grilji intelliġenti u n-netwerks tat-trasport tad-diossidu tal-karbonju, u jistabbilixxi proċess trasparenti u inklussiv għall-identifikazzjoni ta’ proġetti konkreti ta’ interess komuni (PCIs). Proġetti tikkettati bħala PCIs se jibbenefikaw minn proċeduri għall-ħruġ tal-permessi mgħaġġla u simplifikati, trattament regolatorju aħjar u - fejn xieraq - appoġġ finanzjarju bil-Faċilità Nikkollegaw l-Ewropa (CEF).
(2)
Skont l-Artikolu 3(4) tar-Regolament (UE) Nru 347/2013, il-Kummissjoni se ingħata s-setgħa li tadotta atti delegati biex jiġi stabbilit l-elenku tal-Unjoni ta’ PCIs (l-elenku tal-Unjoni) abbażi tal-elenki reġjonali adottati mill-korpi għat-teħid tad-deċiżjonijiet tal-Gruppi Reġjonali kif stabbilit f’dak ir-Regolament.
(3)
Proposti ta’ proġetti preżentati għall-inklużjoni fl-ewwel elenku tal-Unjoni ta’ PCIs ġew ivvalutati mil-Gruppi Reġjonali mwaqqfa permezz tar-Regolament (UE) Nru 347/2013 u magħmulin minn rappreżentanti tal-Istati Membri, l-awtoritajiet regolatorji nazzjonali, l-operaturi tas-sistema ta’ trażmissjoni (TSOs), kif ukoll il-Kummissjoni, l-Aġenzija għall-Kooperazzjoni tar-Regolaturi tal-Enerġija (l-Aġenzija) u n-Netwerk Ewropew ta’ Operaturi ta’ Sistema tat-Trażmissjoni tal-Elettriku u l-Gass (ENTSO-E u ENTSOG).
(4)
Fil-kuntest tal-ħidma tal-Gruppi Reġjonali, ġew ikkonsultati l-organizzazzjonijiet li jirrappreżentaw il-partijiet interessati rilevanti, inklużi l-produtturi, l-operaturi tas-sistema tad-distribuzzjoni, il-fornituri, il-konsumaturi, u l-organizzazzjonijiet għall-ħarsien ambjentali.
(5)
L-abbozzi tal-elenki reġjonali kienu miftiehma waqt laqgħa fil-livell tekniku, fejn ħadu sehem rappreżentanti tal-Kummissjoni u tal-Istati Membri rilevanti, fit-13 ta’ Lulju 2013. Wara opinjoni mill-Aġenzija dwar l-abbozz ta’ elenki reġjonali preżentata fis-17 ta’ Lulju 2013, l-elenki reġjonali finali ġew adottati mill-korpi responsabbli għat-teħid tad-deċiżjonijiet tal-Gruppi Reġjonali fl-24 ta’ Lulju 2013. Il-proġetti proposti kollha kisbu l-approvazzjoni tal-Istati Membri li mat-territorju tiegħu huma għandhom rabta, skont l-Artikolu 172 tat-TFUE u mal-Artikolu 3(3)(a) tar-Regolament (EU) Nru 347/2013.
(6)
L-elenku tal-Unjoni ta’ PCIs huwa bbażat fuq l-elenki reġjonali finali. Proġett wieħed kellu jitneħħa mill-elenku peress li għaddejjin diskussjonijiet dwar id-denominazzjoni ta’ siti tan-Natura 2000.
(7)
Il-proġetti fuq dan l-ewwel elenku tal-Unjoni ta’ PCIs kienu vvalutati skont il-kriterji għal proġetti ta’ interess komuni stabbiliti fl-Artikolu 4 tar-Regolament (UE) Nru 347/2013 u nstab li jilħquhom.
(8)
Il-konsistenza transreġjonali ġiet żgurata, filwaqt li tqieset l-opinjoni tal-Aġenzija preżentata fis-17 ta’ Lulju 2013.
(9)
Il-PCIs huma elenkati skont l-ordni ta’ kurituri prijoritarji stabbiliti fl-Anness I tar-Regolament (UE) Nru 347/2013. L-elenku ma fih l-ebda klassifikazzjoni ta’ proġetti.
(10)
Il-PCIs jew huma elenkati bhala PCIs waħedhom jew inkella bħala parti minn raggruppament ta’ diversi PCIs. Xi PCIs ġew miġbura f’raggruppament minħabba in-natura interdipendenti kompetittiva, jew potenzjalment kompetittiva tagħhom (2). Il-PCIs kollha huma soġġetti għall-istess drittijiet u obbligi stabbiliti mir-Regolament (UE) Nru 347/2013.
(11)
L-elenku tal-Unjoni fih PCIs fi stadji differenti tal-iżvilupp tagħhom. Xi wħud għadhom fil-fażijiet bikrija, jiġifieri fil-fażijiet ta’ qabel il-vijabbiltà, tal-vijabbiltà jew tal-valutazzjoni. F’dawk il-każijiet, għad iridu jsiru studji li juru li l-proġetti huma teknikament u ekonomikament vijabbli, u li huma konformi mal-leġiżlazzjoni tal-Unjoni, u b’mod partikolari mal-leġiżlazzjoni ambjentali tal-Unjoni. F’dan il-kuntest, għandhom jiġu identifikati, valutati u evitati jew imnaqqsa b’mod xieraq impatti potenzjali fuq l-ambjent.
(12)
L-inklużjoni ta’ proġetti fl-elenku tal-Unjoni ta’ PCIs, b’mod partikolari ta’ dawk li għadhom fil-fażijiet bikrin, hija bla preġudizzju għar-riżultati ta’ valutazzjoni ambjentali relevanti u proċeduri ta’ awtorizzazzjoni. Proġetti li ma jikkonformawx mal-leġiżlazzjoni ambjentali tal-Unjoni għandhom jitneħħew mill-elenku tal-Unjoni ta’ PCIs. L-implimentazzjoni tal-PCIs, inkluża l-konformità tagħhom mal-leġiżlazzjoni tal-UE, għandha tiġi sorveljata fil-livell nazzjonali u skont l-Artikolu 5 tar-Regolament (UE) Nru 347/2013.
(13)
Skont l-Artikolu 3(4) tar-Regolament (UE) Nru 347/2013, l-elenku tal-Unjoni għandu jieħu l-forma ta’ anness għal dak ir-Regolament.
(14)
Ir-Regolament (UE) Nru 347/2013 għandu għaldaqstant jiġi emendat,
ADOTTAT DAN IR-REGOLAMENT:
Artikolu 1
Anness VII huwa miżjud mar-Regolament (UE) Nru 347/2013 skont l-Anness ta’ dan ir-Regolament.
Artikolu 2
.Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-14 ta’ Ottubru 2013.

Labels: 15
14